**SUOMEN SOTILASURHEILULIITON MESTARUUSKILPAILUT JA**

**NIIDEN LAJIKOHTAISET KILPAILUSÄÄNNÖT**

**GOLF**

**YLEISTÄ**

Sotilasurheiluliiton golfmestaruuskilpailuissa noudatetaan R&A Rules Limited ja

The United States Golf Associationin hyväksymiä golfin sääntöjä sekä Suomen Golfliiton (SGL) sääntöjä näissä säännöissä mainituin poikkeuksin ja lisäyksin. Sääntökirjoja saa golfkentiltä ja niitä voi tilata Suomen Golfliitosta.

**SARJAJAKO**

Sotilasurheiluliiton mestaruuskilpailuissa kilpaillaan seuraavissa sarjoissa.

- miehet A-sarja

- miehet B-sarja

- varusmiehet A-sarja

- varusmiehet B-sarja

- naiset

- seniorit yli 50 vuotta

- veteraanit yli 65 vuotta

- joukkuekilpailu

- kutsuvieraskilpailu

Pelaaja on oikeutettu osallistumaan kilpailuun siinä sarjassa, johon hän kalenterivuoden

kuluessa täyttää vaaditun iän.

**KILPAILUJEN AJANKOHTA**

Kilpailu järjestetään elo - syyskuun vaihteessa.

Ajankohta on pääsääntöisesti elokuun viimeisenä viikonloppuna.

**OSANOTTO- JA EDUSTUSOIKEUS**

Golfmestaruuskilpailuihin voivat osallistua Sotilasurheiluliiton yleissääntöjen 4 §:n ja 5 §:n

mukaisesti kaikki Sotilasurheiluliiton jäsenseurojen jäsenet.

Myös perheenjäsenillä on osanotto-oikeus.

**KILPAILUKUTSU, TIEDOTTAMINEN JA ILMOITTAUTUMINEN**

Kilpailukutsu on julkaistavaennen kilpailuja sekä Sotilasurheilulehdessä että Torni-portaalissa.

Kilpailusta on laadittava käsky PV:n asianhallintajärjestelmässä vähintään kuukausi ennen kilpailujen alkamista.

Kilpailusta on tiedotettava aktiivisesti liiton jäsenistölle ja paikalliselle medialle. Käsiohjelma on saatavissa kilpailupäivinä caddiemasterilta. Käsiohjelma sisältää kilpailun yleistiedotteen, tervehdykset, kilpailuohjeen, paikallissäännöt ja kiertopalkintojen voittajat. Mahdollisesti myös luonnoksen lippujen sijoittelusta griineillä sekä lähtöluettelon ja mainokset.

Ilmoittautuminen kilpailuun tapahtuu järjestäjän antamien ohjeiden mukaan.

Mikäli käytetään sähköistä ilmoittautumista, on ilmoittautumisen vastaanottajan lähetettävä kuittaus ilmoituksen saapumisesta.

Jälki-ilmoittautuminen on mahdollista järjestäjän määrittelemissä puitteissa. Tällöin

valintaperuste on ilmoittautumisjärjestys.

Mikäli pelaajamäärää joudutaan rajoittamaan on sen tapahduttava ilmoittautumisjärjestyksen mukaan. Periaatteena on kuitenkin, että kaikki ilmoittautuneet mahtuvat mukaan.

Aiheettomasta poisjäännistä on järjestävällä seuralla oikeus periä osanottomaksu jälkikäteen. Peruutuksesta on ilmoitettava viimeistään yksi (1) vuorokausi ennen lähtöaikaa. Tässä tapauksessa ei osanottomaksua peritä jälkikäteen.

**RYHMÄT JA LÄHTÖJÄRJESTELYT**

Arvonnan suorittaa caddiemaster koneellisesti tai kilpailunjohtaja manuaalisesti.

Pelaajat ryhmitellään A-sarjassa kolmen hengen lähtöryhmiksi.

B-sarjat voidaan pelata 4 hengen ryhminä.

Joukkuekilpailussa arvotaan kaksi joukkuetta samaan lähtöryhmään.

Kutsuvieraskilpailussa arvotaan tai sijoitetaan neljä pelaajaa samaan lähtöryhmään.

Lähtöaikatoiveita voidaan ottaa vastaan.

Ryhmien lähtöväli on 10 minuuttia.

Suositellaan käytettäväksi sekä 1. että 10. tiiauspaikkoja.

**VASTALAUSEET JA TUOMARINEUVOSTO**

Vastalauseet ratkaisee kilpailun tuomari joko välittömästi paikan päällä tai heti kierroksen

jälkeen ennen kilpailukortin luovuttamista toimikunnalle. Vastalausemaksua ei peritä.

Tuomarin päätös on lopullinen. Golfin perusperiaatteiden ja sääntöjen mukaisesti tuomarineuvostoa ei nimetä.

**KILPAILUMÄÄRÄYKSET**

**Yleiset, kaikkia sarjoja koskevat määräykset**

Kaikki kilpailut pelataan yhden kierroksen kilpailuina (18 reikää).

Korkein kilpailussa hyväksytty hcp on 36. Pelitasoitus (slope) voi olla korkeampi kuin 36. Osallistumisoikeus on myös hcp 37-54 omaavilla pelaajilla.

Kaikissa sarjoissa ilmoittautumispäivän tarkka hcp on ratkaiseva tekijä oikeaan kilpailusarjaan osallistumiseksi.

Jos pelaaja tulee aloituspaikalle valmiina pelaamaan ennen kuin 5 minuuttia

on kulunut hänen lähtöajastaan, rangaistus myöhästymisestä on reikäpelissä

reiän menetys ja lyöntipelissä kaksi lyöntiä ensimmäiselle reiälle. Muutoin

rangaistuksena on pelistä sulkeminen.

**Poikkeus:** Jos *toimikunta* päättää, että erityinen syy on estänyt pelaajaa

aloittamasta peliä ajallaan, ei mitään rangaistusta seuraa.

Harjoittelu viimeksi pelatun reiän viheriöllä on kielletty.

Turvallisuuden takaamiseksi ja kilpailun nopeuttamiseksi suositellaan forecaddien käyttöä.

Käytettäessä forecaddieitä tulee heidän käyttämien merkkien (lippujen) merkitys selvitä käsiohjelmasta.

Golfauton käyttö on kielletty. Kilpailutoimikunta voi lääketieteellisin perustein myöntää poikkeusluvan golfauton käyttöön kilpailussa.

**Miesten A-sarja**

Miesten A-sarjassa pelaavat max hcp 8.0 omaavat pelaajat.

Sarjassa kilpaillaan tasoitukseton lyöntipeli (scratch) ja lisäksi palkitaan paras tasoituksellinen lyöntipelitulos.

Miesten A-sarja pelataan valkoiselta tiiltä.

**Miesten B-sarja**

Miesten B-sarjassa pelaavat hcp 8.1 - 54 omaavat pelaajat.

Sarjassa kilpaillaan tasoituksellinen pistebogey ja lisäksi palkitaan paras tasoituksellinen lyöntipelitulos.

Miesten B-sarja pelataan tasoituksen mukaiselta tiiltä (8.1 - 36.0 keltainen, 37 - 54 punainen)

**Varusmiesten A-sarja**

Varusmiesten A-sarjassa pelaavat max hcp 8.0 omaavat pelaajat.

Sarjassa kilpaillaan tasoitukseton lyöntipeli (scratch) ja lisäksi palkitaan paras tasoituksellinen lyöntipelitulos.

Varusmiesten A-sarja pelataan valkoiselta tiiltä.

**Varusmiesten B-sarja**

Varusmiesten B-sarjassa pelaavat hcp 8.1 - 54 omaavat pelaajat.

Sarjassa kilpaillaan tasoituksellinen pistebogey ja lisäksi palkitaan paras tasoituksellinen lyöntipelitulos.

Varusmiesten B-sarja pelataan tasoituksen mukaiselta tiiltä (8.1 - 36.0 keltainen, 37 - 54 punainen)

**Naisten sarja**

Kilpailumuotona on tasoituksellinen pistebogey.

Naisten sarja pelataan punaiselta tiiltä.

**Seniorit 50v**

Kilpailumuotona on tasoituksellinen pistebogey.

Seniorit pelaavat keltaiselta tiiltä.

**Veteraanit 65v**

Kilpailumuotona on tasoituksellinen pistebogey.

Veteraanit pelaavat punaiselta tiiltä.

**Joukkuekilpailu**

Pelimuotona on scramble lyöntipelinä. Joukkueeseen kuuluu 2 kilpakumppania.

Molemmat lyövät avauksensa tiiltä ja avauksien jälkeen joukkue valitsee mielestään parhaimmassa paikassa olevan pallon. Pallon paikka merkitään. (esim. tuloskortin etäisyydelle, merkiksi griinihaarukka tai tii). Pelaaja jonka pallo on valittu, lyö ensimmäisen jatkolyönnin. Kilpakumppani pudottaa pallonsa mahdollisimman lähelle merkittyä kohtaa, enintään yhden mailanmitan päähän merkitystä paikasta ja ei kuitenkaan lähemmäksi lippua, ja suorittaa lyöntinsä. Peli jatkuu samalla tavalla, paitsi viheriöllä pallot asetetaan. Hiekkaesteissä pallojen asema palautetaan samaksi kuin valitun pallon asema, jos valittu pallo on jalanjäljessä niin kilpakumppani lyö pallonsa jalanjäljestä.

Joukkueeseen voi kuulua muitakin seuran jäseniä kuin miesten tai naisten sarjassa kilpailevia, mutta ei varusmiehiä eikä perheen jäseniä. Seura saa osallistua rajattomalla määrällä joukkueita.

Joukkuekilpailu pelataan 1/4 tasoituksin eli kummankin pelaajan tarkka tasoitus lasketaan yhteen ja se jaetaan neljällä, mistä muodostuu kilpailuparin tarkka tasoitus.

Tasoitus ei voi olla kuitenkaan suurempi kuin on jomman kumman pelaajan oma tarkka tasoitus. Tällaisessa tilanteessa pelaajaparin tasoitus määräytyy tuon alhaisemman tarkan tasoituksen mukaan.

Miehet pelaavat keltaiselta tiiltä, naiset punaiselta tiiltä.

**Kutsuvieraskilpailu**

Kutsuvieraskilpailussa kilpailumuotona on tasoituksellinen pistebogey. Naiset pelaavat

punaiselta tiiltä ja muut keltaiselta tiiltä. Kilpailussa suositellaan yhteislähtöä.

**Erikoiskilpailut**

Erikoiskilpailut järjestetään sarjakohtaisesti. Kilpailun järjestäjä määrittää erikoiskilpailut. Erikoiskilpailuja järjestetään vähintään miesten A-sarjassa, varusmiesten A-sarjassa sekä naisten sarjassa.

**RATKAISUT TASATILANTEISSA**

**Scratch -kilpailu**

Tasatuloksessa scratch -kilpailussa sarjan voittaja ratkaistaan aina pelaamalla uusinta.

Uusinnassa pelataan reikä kerrallaan kunnes voittaja on selvillä. Uusintaan selviytyneellä

pelaajalla on oikeus 15 minuutin valmistautumistaukoon. Pelattavat uusintareiät määrittää joko toimikunta tai tuomari.

Muut tasatulokset ratkaistaan järjestyksessä laskemalla viimeiset 9, 6, 3 ja 1 reikää.

**Tasoituksellinen lyöntipeli, pistebogey**

Kaikki sijoitukset ratkaistaan henkilökohtaisen tarkan tasoituksen mukaan. Tasatilanteessa

alemman hcp:n omaava pelaaja sijoittuu tuloslistalla paremmin. Uusintoja ei pelata.

**SOTILASURHEILULIITON MESTARIT**

Sotilasurheiluliiton mestari on miesten A-sarjan voittaja.

Sotilasurheiluliiton varusmiesten mestari on A-sarjan voittaja.

Sotilasurheiluliiton joukkuemestari on joukkuekilpailun voittaja.

Muita voittajia kutsutaan sarjojen ja pelimuotojen voittajiksi.

**PALKINNOT**

**Henkilökohtaisen kilpailun palkinnot**

Kaikkien sarjojen kolme parasta palkitaan Sotilasurheiluliiton mitalilla.

**Joukkuekilpailun palkinnot**

Kolme parasta joukkuetta palkitaan liiton mitalilla (ml pelaajat).

**Esinepalkinnot**

Esinepalkintojen jakoperusteissa on huomioitava eri sarjat järjestyksessä:

- A-sarja miehet

- Joukkuekilpailu

- A-sarja varusmiehet

- naisten sarja

- muut sarjat (osanottajien lukumäärä huomioiden)

Scratch -kilpailun palkintojen tulisi olla arvokkaammat kuin tasoituskilpailun.

Erikoiskilpailut ovat epävirallisia kilpailuja ja niiden voittajille jaetaan esinepalkintoja.

**Kiertopalkinnot ja hole in one -lyönnit**

Sotilasurheiluliiton kilpailuvaliokunta pitää luetteloa yllämainituista. Kilpailun järjestäjä toimittaa tarvittavat tiedot kilpailuvaliokunnalle kilpailujen jälkeen.

**MUUT MÄÄRÄYKSET**

**Tuomari**

Kilpailun järjestäjän on nimettävä kilpailulle tuomari. Tuomarin on oltava tavoitettavissa puhelimitse kilpailun aikana ja pyynnöstä saavuttava paikalle kohtuullisessa ajassa.

**Valvoja**

Kilpailun järjestäjän on vastattava pelin sujuvuudesta asettamalla kentälle valvoja. Valvojia voi olla useita ja valvojat voivat olla eri henkilöitä eri kilpailupäivinä.

**Muutokset**

Kilpailun järjestäjä voi esittää muutoksia em. sääntöihin lähettämällä muutosesitykset kirjallisesti SOTUL:n kilpailuvaliokunnalle vähintään kuukausi ennen kilpailukutsun julkaisemista.